“สุเชษฐ์” ชี้ “เฟด” กดดันหุ้นไทย แนะเก็งกำไร 9 หุ้นกลุ่ม “เปิดเมือง-โรงกลั่น”
“สุเชษฐ์ สุขแท้” มองตลาดหุ้นไทย ยังเผชิญแรงกดดันเฟดเร่งขึ้นดอกเบี้ย แนะนำ 9 หุ้นเด่น ชูกลุ่มเปิดเมือง-โรงกลั่น อาทิ GLOBAL- BRI – CENTEL- MINT- ERW- SPRC- PTTEP- TOP- ESSO
“สุเชษฐ์ สุขแท้” มองตลาดหุ้นไทยยังเผชิญแรงกดดัน “เฟด” เร่งขึ้นดอกเบี้ย ระยะสั้นแนะเก็บ 9 หุ้นเด่น GLOBAL- BRI – CENTEL- MINT- ERW- SPRC- PTTEP- TOP- ESSO
6 ก.ย. 2565

นายสุเชษฐ์ สุขแท้ รองกรรมการผู้จัดการ ฝ่ายมีเดียมาร์เก็ตติ้ง บริษัทหลักทรัพย์ เอเชีย เวลท์ จำกัด เปิดเผยผ่านรายการ “ข่าวหุ้นเจาะตลาด” วันนี้ (6 ก.ย. 65) ว่า การเร่งขึ้นอัตราดอกเบี้ยนโยบายของเฟด ยังเป็นปัจจัยกดดัน SET อย่างต่อเนื่อง คาดว่าหลังจากวันที่ 20-21 ก.ย. 65 อาจมีการแรงขายมากขึ้น และวางแนวต้านดัชนีที่ระดับ 1,640–1,645 จุด สำหรับเรื่องการล็อกดาวน์ของจีนเพื่อคุมโควิด-19 ไม่ได้ส่งผลกระทบต่อตลาดหุ้นเอเชียมากนัก เพราะช่วงเช้าที่ผ่านมามีตลาดหุ้นหลายประเทศบวกขึ้นมาได้
สำหรับตลาดหุ้นไทยยังมีปัจจัยบวกเรื่องของการเปิดเมืองที่จะทำให้นักท่องเที่ยวเข้ามาท่องเที่ยวไทยมากขึ้น หุ้นที่แนะนำ  คือ กลุ่มเปิดเมือง ได้แก่  บริษัท สยามโกลบอลเฮ้าส์ จำกัด (มหาชน)  หรือ GLOBAL โดยให้แนวรับสำคัญ 19 บาท ส่วนแนวต้าน 22 บาท ต่อมา บริษัท บริทาเนีย จำกัด (มหาชน) หรือ BRI  ให้แนวรับสำคัญ 10 บาท ส่วนแนวต้าน 12 บาท
อีกทั้ง บริษัท โรงแรมเซ็นทรัลพลาซา จำกัด (มหาชน) หรือ CENTEL จุดแนวรับสำคัญอยู่ระดับ 42–44 บาท ส่วนแนวต้าน 50 บาท  นอกจากนี้ บริษัท ไมเนอร์ อินเตอร์เนชั่นแนล จำกัด (มหาชน) หรือ MINT จากราคาปรับตัวลงมาลึกเป็นโอกาสซื้อเก็งกำไร และบริษัท ดิ เอราวัณ กรุ๊ป จำกัด (มหาชน)  หรือ ERW มีโอกาสรีบาวน์ตอบรับการเปิดเมือง
ส่วนประเด็นที่โอเปกพลัสลดกำลังการผลิตน้ำมันจะส่งดีต่อหุ้นน้ำมัน และโรงกลั่นของไทย อย่างเช่น บริษัท สตาร์ ปิโตรเลียม รีไฟน์นิ่ง จำกัด (มหาชน)  หรือ SPRC,บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP, บริษัท ไทยออยล์ จำกัด (มหาชน) หรือ TOP และ บริษัท เอสโซ่ (ประเทศไทย) จำกัด (มหาชน) หรือ ESSO